Пасля таго, як гандлёва-рамесніцкае жыццё перамясцілася ў магдэбургскі горад Барысаў, Старабарысаў набыў менш пачэсную, але таксама важную місію – тут стаў размяшчацца цэнтр кіравання ўладаннямі Барысаўскага староства. Найчасцей, гэтыя дзяржаўныя землі здаваліся ў арэнду Радзівілам, пакуль знатны род не атрымаў поўных правоў на староства. У 1776 г. Радзівілы ўзвялі на старабарысаўскім гарадзішчы новую сядзібу, з якой кіравалі мясцовымі землямі (якія пасля другога падзела Рэчы Паспалітай пачалі называцца не староствам, а маёнткам).